b"\n_START_ARTICLE_\nGranulita\n_START_SECTION_\nNaturalesa\n_START_PARAGRAPH_\nCom que es tracta d'una roca metam\xc3\xb2rfica, la seva composici\xc3\xb3 mineral\xc3\xb2gica varia depenent de les condicions de temperatura i pressi\xc3\xb3 sofertes durant el metamorfisme. Un tipus com\xc3\xba de granulita d'elevat metamorfisme cont\xc3\xa9 pirox\xc3\xa8, plagioclasa, feldespat i altres components, com \xc3\xb2xid i, possiblement, amf\xc3\xadbols. Tant els clinopiroxens com els ortopiroxens conformen la roca; de fet, la f\xc3\xa0cies granul\xc3\xadtica es defineix per la coexist\xc3\xa8ncia d'aquests dos tipus de minerals._NEWLINE_Estructuralment i qu\xc3\xadmicament, les granulites s\xc3\xb3n semblants als gneis, encara que aquests \xc3\xbaltims tenen una mida de gra menor i solen tenir una foliaci\xc3\xb3 m\xc3\xa9s basta. Tots dos tipus s\xc3\xb3n sovint granat\xc3\xadfers._NEWLINE_Els seus cristalls, individualitzats i ben definits, poden tenir vores irregulars; el m\xc3\xa9s com\xc3\xba \xc3\xa9s que hi hagi cristalls de mida m\xc3\xa9s gran enfilats en una matriu d'altres de menors. Aquest fenomen \xc3\xa9s especialment com\xc3\xba quan els minerals predominants s\xc3\xb3n el feldespat i el quars. La mica --ja sigui la negra, biotita, o la blanca, moscovita-- forma cristalls d'estructura m\xc3\xa9s irregular; la seva abund\xc3\xa0ncia \xc3\xa9s variable, encara que sempre \xc3\xa9s present._NEWLINE_En el rift de les dorsals oce\xc3\xa0niques, la biotita pot desintegrar-se (a causa de les altes temperatures) fins a ortopirox\xc3\xa8, feldespat pot\xc3\xa0ssic i aigua, i es produeix una granulita. Altres minerals que podrien donar lloc a aquesta roca inclouen l'espinel\xc2\xb7la, la sil\xc2\xb7limanita i l'osumilita.\n_START_SECTION_\nGranulites peculiars\n_START_PARAGRAPH_\nA causa de la pres\xc3\xa8ncia dels minerals abans citats, el m\xc3\xa9s com\xc3\xba \xc3\xa9s que les granulites tinguin un car\xc3\xa0cter \xc3\xa0cid (fonamentalment, pels minerals leucocr\xc3\xa0tics, com el quars)). No obstant aix\xc3\xb2, hi ha granulites alcalines, descrites a Sax\xc3\xb2nia, a l'\xc3\x8dndia i a Esc\xc3\xb2cia. En aquest cas, la seva composici\xc3\xb3 consta de piroxens, plagioclasses, mica i feldespats, per\xc3\xb2 els processos geol\xc3\xb2gics que determinen aquesta peculiar caracter\xc3\xadstica encara no s\xc3\xb3n clars._NEWLINE_Les granulites de Sax\xc3\xb2nia s\xc3\xb3n, fonamentalment, \xc3\xadgnies, amb una composici\xc3\xb3 semblant a la dels granits i p\xc3\xb2rfirs. No obstant aix\xc3\xb2, moltes granulites procedeixen de roques sediment\xc3\xa0ries, com els gresos, la qual cosa les dota de gran diversitat. Una bona part de les Terres Altes Escoceses estan formades per paragranulites d'aquest tipus; s\xc3\xb3n denominades gneis de Moine."